चौथी मंजिल की रेलिंग पर चढ़ गए, रोकने पर नहीं रुके; सबके सामने ही कूद गए
Madhya Pradesh Indore Doctor Suicide Case - इंदौर में एक रिटायर्ड डॉक्टर ने C-21 मॉल की चौथी मंजिल से कूद कर खुदकुशी कर ली। वे सिर के बल नीचे गिरे। उन्हें अस्पताल ले जाया गया।
इंदौर में एक रिटायर्ड डॉक्टर ने C-21 मॉल की चौथी मंजिल (करीब 70 फीट ऊंचाई) से कूद कर खुदकुशी कर ली। वे सिर के बल नीचे गिरे। उन्हें अस्पताल ले जाया गया। जहां डॉक्टरों ने उन्हें मृत घोषित कर दिया।
बताया जा रहा है कि वे रीढ़ की हड्‌डी की बीमारी से ग्रसित थे। आशंका जताई जा रही है कि इसी के चलते उन्होंने ये कदम उठाया। विजयनगर पुलिस मामले की जांच कर रही है।
डॉक्टर मनमोहन सोनी (65) चोइथराम अस्पताल से रिटायर हुए थे। सोमवार सुबह 11 बजे वे बगैर खाना खाए ड्राइवर के साथ घर से निकले थे। C-21 मॉल के बाहर वे ड्राइवर से शॉपिंग का कहकर अंदर चले गए। 3 घंटे तक ड्राइवर मॉल के बाहर इंतजार करता रहा।
इस बीच उसने डॉक्टर सोनी को कॉल भी किया तो उन्होंने कहा- थोड़ी देर में आ रहा हूं। बाद में जब ड्राइवर अंदर गया तो उसे पता चला कि वे चौथी मंजिल से कूद गए। ड्राइवर को मौके से उनका एक जूता ही मिला।
चौथी मंजिल की रेलिंग पर लटक गए, आवाज दी पर रुके नहीं
मॉल मैनेजमेंट के सलीम खान ने दैनिक भास्कर को बताया कि दोपहर करीब 3.15 बजे अचानक जोर-जोर से आवाज आने लगी। डॉक्टर चौथी मंजिल की रेलिंग पर चढ़ चुके थे। उन्हें मॉल की सिक्योरिटी ने पकड़ने-बचाने की कोशिश की। आवाज देकर उन्हें रोका, लेकिन वे नहीं रुके।
मॉल में मौजूद युवती ने दिया सीपीआर
डॉ. सोनी के नीचे गिरने के बाद वहां मौजूद युवती ने उन्हें सीपीआर दिया। वहां मौजूद मॉल कर्मचारी और अन्य लोग भी बचाने की कोशिशें करने लगे। सलीम खान ने बताया कि चौथे माले से गिरने के कारण उनका सिर फट गया था। उन्होंने गिरने के 10 से 12 सेकेंड में ही दम तोड़ दिया।
बेटी के पास जाने वाले थे मुंबई
डॉक्टर दंपती की एक ही बेटी है। वह मुंबई में रहती है। जानकारी मिलने के बाद वह परिवार सहित इंदौर के लिए रवाना हो गई। डॉ. सोनी की दो दिन पहले ही MRI की गई थी। वे इलाज के लिए गुरुवार को मुंबई जाने वाले थे।